Verżjoni Vidjo: San Josemarìa Escrivà de Belaguer "Ir-rużarju mqaddes huwa arma qawwija. Użah b'kunfidenza u tibqa' b'ħalqek miftuħ bir-riżultati tiegħu." – San Josemarìa Escrivà de Belaguer. SAN JOSEMARÌA ESCRIVÀ DE BELAGUER Saċerdot 1902 – 1975 Tagħrif: Dan il-qaddis twieled fi Barbastro, Spanja, fid-9 ta' Jannar, 1902. Kien ordnat saċerdot ta' 23 sena fit-28 ta' Marzu, 1925. Meta kien Madrid, fit-2 ta' Ottubru, 1928, waqqaf l-Opus Dei, mod ġdid kif l-insara jistgħu jitqaddsu fid-dinja bix-xogħol ordinarju tagħhom u t-twettiq tad-dmirijiet personali, familjari u soċjali tagħhom. Hekk huma jsiru l-ħmira ta' ħajja nisranija qawwija fl-ambjenti kollha. Fl-1930, estenda l-opra tal-Opus Dei anke man-nisa. Fi Frar 1943, waqqaf is-Soċjetà Saċerdotali tas-Salib Imqaddes, magħquda inseparabbilment mal-Opus Dei. L-Opus Dei rċeviet l-approvazzjoni tas-Santa Sede f'Ġunju, 1950. San Josemarìa mexxa u ħabrek biex l-Opus Dei tinxtered mad-dinja kollha b'talb kontinwu, penitenza u bil-prattika tal-virtujiet kollha. L-għerq u ċ-ċentru tal-ħajja interjuri tiegħu kien is-sagrifiċċju tal-quddiesa. Kien konxju ħafna li hu iben Alla espressa fil-preżenza kontinwa tat-Trinità Qaddisa, li qanqlitu biex ifittex li jidentifika ruħu ma' Kristu f'kollox, li jgħix devozzjoni qawwija lejn il-Verġni Marija u San Ġużepp, u li jgawdi ħbiberija kontinwa u kollha fiduċja mal-anġli kustodji. Mons. Escrivà offra aktar minn darba ħajtu għall-Knisja u għall-Papa. Miet ta' 73 sena nhar is-26 ta' Ġunju, 1975 f'Ruma, fl-istess kamra fejn kien jaħdem, b'dik l-istess sempliċità qaddisa li kienet il-karatteristika tiegħu tul ħajtu kollha. Il-fdal tiegħu jinsab fil-knisja Prelazjali ta' Santa Marija tal-Paċi, f'Ruma, fejn ħafna jmorru jitolbu fuq il-qabar tiegħu. Il-Qaddis Papa Ġwanni Pawlu II iddikjarah Beatu f'Mejju, 1992 u mbagħad ddikjarah ukoll qaddis f'Ottubru, 2002. L-Opus Dei, li fl-1982 saret prelatura personali, hi mxerrda fil-ħames kontinenti u llum tgħodd 'il fuq minn 60,000 membru fi 80 nazzjon. L-aktar ktieb magħruf tiegħu 'It-Triq,' jinsab maqlub ukoll bil-Malti. Ħsieb : Il-Qaddis Papa Ġwanni Pawlu II hu magħruf sew għal kemm mexxa 'l quddiem l-għarfien mill-Knisja ta' eluf ta' qaddisin u beati ġodda. Xi wħud minnhom kellhom il-kawża għall-kanonizzazjoni ilha tistenna s-snin sħaħ. Oħrajn fittex li jħaffef il-proċess tagħhom minkejja li għexu fi żmienna bħall-Beata Tereża ta' Kalkutta u Josemaria Escriva. Se naraw għaliex ... It-talba tal-Kolletta mil-Liturġija tal-lum, tikkonferma l-verita' pproklamata mill-Konċilju Vatikan II u, b'referenza għal San Josemarìa Escrivà de Belaguer, iżżid: "Agħtina li bl-interċessjoni u l-eżempju tiegħu nistgħu, permezz tal-ħidma tagħna ta' kuljum, niġu ffurmati fuq ix-xbieha ta' Ġesu' Ibnek." Din il-petizzjoni tiġbor fiha t-triq tagħna fuq din l-art: biex insiru aktar bħal Ġesù f'din id-dinja, permezz ta' attività hekk familjari magħna bħax-xogħol. Id-dawl tal-fidi jkabbar l-orizzonti tax-xogħol tagħna: jagħmilna naraw li l-bniedem kien maħluq minn Alla, u tqiegħed "fil-ġnien tal-Eden biex jikkoltivah u jżommu" (Ġenesi 2:15). Id-dinja ġiet fdata lill-umanità bħala ġnien li għandu jiġi kkultivat u mrawwem kuljum, spazju b'possibbiltajiet enormi, li għandna niskopru u niżviluppaw għall-glorja ta' Alla u għas-servizz tal-aħwa. L-Ispirtu s-Santu huwa l-protagonist kbir f'din it-triq tal-qdusija fil-ħajja ta' kuljum. Kif San Pawl jgħid lir-Rumani: "Irċevejtu l-Ispirtu li jagħmel minnkom ulied adottivi; u li bih aħna nistgħu ngħajjtu: 'Abbà! Missier!' (Rumani 8:15). Hija karba, talba, li l-Ispirtu s-Santu jpoġġi fuq ix-xofftejn tagħna, u li nistgħu nirrepetu matul il-ġurnata, per eżempju meta aħna nesperjenzaw għejja fl-attivitajiet professjonali tagħna, u għandna nkomplu naħdmu. Il-fatt li nafu li aħna wlied Alla, għandu jimliena bil-kuraġġ biex nitolbu u nservu lil kulħadd, u ma nibqgħux indifferenti quddiem dawk li jsofru minn diversi sitwazzjonijiet bħalma huma l-qgħad jew xogħol insikur. Id-dawl tal-Ispirtu s-Santu jwassalna għand Ġesù, li jiġi biex jiltaqa' magħna, bħalma fittex lill-ewwel dixxipli ma' xatt ix-xmara ta' Ġenesaret. Huwa jidħol fil-ħajja tagħna bl-istess mod kif daħal fid-dgħajsa ta' Pietru u l-ħbieb tiegħu. U l-istess dgħajsa li rat falliment professjonali – lejl sħiħ ta' taħbit bla ma nqabad ħut – issir is-siġġu tat-tagħlim tal-Imgħallem, il-post minn fejn juri l-misteri tar-Renju ta' Alla. U f'dik l-istess dgħajsa tibda avventura sopranaturali, prefigurata bil-qabda mirakuluża tal-ħut. Il-preżenza ta' Kristu tittrasforma x-xogħol tagħna, id-dgħajsa antika tagħna, fil-post fejn jaġixxi Alla. U dan jista' jsir b'ġesti li huma sempliċi imma mimlija bil-karità: għajnuna lil kollega li nsibuha diffiċli li ngħinu, iżda li jeħtieġ pariri prattiċi biex itemm il-ħidma tiegħu, jew forsi niddedikaw ftit minuti lil xi ħadd, jekk nafu li għandhom bżonn jitkellmu għax minn wiċċhom jidhru nkwetati. Il-Mulej jitlobna nkunu strumenti f'idejh, biex nġibu l-ferħ u l-paċi f'din id-dinja li tant hi nieqsa minnhom. Huwa jindirizzalna l-istess stedina li għamel lil Pietru: "Aqdef 'il barra fil-fond, u kalaw ix-xbiek tagħkom għas-sajd." (Luqa 5:4). Ix-xbieki, din id-darba, jintefgħu f'dak ix-xogħol mimli bil-grazzja divina, sabiex jinħoloq lok għax-xhieda Nisranija, ta' għajnuna sinċiera lill-kollegi tagħna u lin-nies kollha taħt il-kura tagħna. Nistgħu niftakru hawn fl-istedina tal-Papa Franġisku: "Meta l-isforzi tiegħek biex terġa' tħeġġeġ il-fidi fil-ħbieb tiegħek jidhru li huma għal xejn, bħall-isforzi tas-sajjieda tul il-lejl, ftakar li Ġesù kollox jibdel. Il-Kelma tal-Mulej mliet ix-xbieki u l-Kelma tal-Mulej tagħmel il-ħidma missjunarja tad-dixxipli tiegħu effettiva" (22 ta' Settembru, 2013). L-Ispirtu s-Santu, li jgħix magħna, iħeġġiġna, jekk nippermettulu, biex nitfgħu fil-fond ix-xbieki tagħna, jiġifieri li nidħlu f'dawk l-orizzonti appostoliċi li aħna niskopru kuljum: fil-familja tagħna, fl-ambjent professjonali tagħna, fir-relazzjonijiet mal-ħbieb u konoxxenti. Il-mirakli se jiġu ripetuti, kif San Josemaría qal: "Meta Ġesù mar f'xatt il-baħar mad-dixxipli tiegħu ma kienx qed jaħseb biss dwar il-qbid tal-ħut. U għalhekk meta Pietru jaqa' fuq irkupptejh u umilment jammetti: 'Tbiegħed minni, Mulej, għax jiena raġel midneb,' il-Mulej wieġbu: 'Tibżax; minn issa 'l quddiem tkun taqbad in-nies'(Luqa 5:10). F'din il-ħidma ġdida tas-sajd, il-poter u l-effettività ta' Alla se jkunu wkoll disponibli: l-appostli huma strumenti għall-ħidma ta' stagħġib kbir, minkejja n-nuqqasijiet personali tagħhom" (Ħbieb ta' Alla, nru 261). Aħna wkoll għandna nkunu appostli, appostli f'nofs ix-xogħol tagħna u r-realtajiet umani kollha li fihom aħna msejħa biex inġibu lil Alla. Il-Madonna hija r-Reġina tal-Appostli, kif ngħidulha fil-litanija tar-Rużarju. Ejjew nitolbu lil Marija biex tgħallimna nassistu b'mod attiv il-missjoni tal-Knisja għas-salvazzjoni tad-dinja. Din hija x-xewqa li ġarr f'qalbu San Josemarìa Escrivà de Belaguer: li nqiegħdu lil Kristu fiċ-ċentru u fl-għerq ta' kull attività umana, f'unjoni mal-Knisja kollha: omnes cum Petro ad Iesum per Mariam ! Talba : O Mulej, Int dawwalt lil San Josemarìa Escrivà de Belaguer u wrejtu kif isir aktar bħal Ibnek Ġesù f'din id-dinja, permezz tal-attivitajiet ordinarji ta' kuljum u hu għallem dan fil-Knisja, agħtina li bl-interċessjoni u l-eżempju tiegħu nistgħu, permezz tal-ħidma tagħna ta' kuljum, niġu ffurmati fuq ix-xbieha ta' Ġesù Ibnek. Bl-istess Ibnek Ġesù Sidna. Ammen. English Version: https://www.catholicnewsagency.com/saint/st-josemaria-escriva-de-balaguer-734 Alternative Reading: https://www.franciscanmedia.org/saint-josemaria-escriva-de-balaguer/ Wikipedia: https://en.wikipedia.org/wiki/Josemar%C3%ADa_Escriv%C3%A1 Nota: It-Tagħrif dwar dan il-qaddis tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ec6db938', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
26 ta' Ġunju: San Josemarìa Escrivà de Belaguer